**Pitanja s mature – antika**

**ILIJADA**

Onog kad opazi Hektor, tad počne ga gŕditi ružno: / „Nesrećo, lijepo nije, gdje dušu tolìkima gnjeva / Napuni; ȍkolo grada i stȑmenih bȅdema vojska / Gine bijući boj, a zbog tèbe planu u gradu / Ì rat i bòjna cika; a tî bi nà drugog ùsto, / Dà gdje opaziš koga, da prestaje ȍd boja strašnog. / Nego se diži, da grâd nam ne zgòri gorućim ognjem.” / Njemu bogòliki ove Alèksandro prihvati r’ječi: /„Hektore, pravo si mene izgŕdio, krivo me n’jesi! (...)”

**Zašto je Hektor izgrdio sugovornika?** A. zato što je otišao u borbu bez njegova znanja B. zato što nije pripremio bojno oružje C. zato što ne sudjeluje u borbi D. zato što je izazvao požar u gradu

 **Kakav je odgovor dobio Hektor?** A. sugovornik prihvaća optužbu B. sugovornika iznenađuje optu C. sugovornika pogađaju Hektorove riječi D. sugovornik proturječi Hektoru

**Na koga se Hektor ljuti?** A. na Ahileja B. na Parisa C. na Patrokla D. na Prijama

**Kojoj književnoj vrsti pripada Homerova *Ilijada*?** A. epiliju B. epu C. epskoj pjesmi D. poemi

**Na što se odnosi pojam *homersko pitanje*?** A. na pitanje Homerova podrijetla B. na pitanje podrijetla tragedije

C. na pitanje autorstva *Eneide* D. na pitanje autorstva *Ilijade* i *Odiseje*

Srdžbu mi, boginjo, pjevaj Ahileja, Peleju sina, / Pogubnu, kojano zada Ahejcima tisuću jada. / Snažne je duše mnogih junaka ona k Aidu / Poslala, a njih je same učinila plijen da budu / Psima i pticama gozba; a Zeusu se vršaše volja, / Otkad se bjehu onomad razdvojili poslije svađe / Atrejev sin, junacima kralj, i divni Ahilej.

**Kojoj književnoj vrsti pripada djelo?** A. himni B. tragediji C. epopeji D. mitu

**Komu povijest književnosti pripisuje autorstvo toga djela?** A. Hesiodu B. Homeru C. Vergiliju D. Aristotelu

**Koji je stih djela?** A. dvostruko rimovanim dvanaestercem B. heksametrom C. dvanaestercem D. epskim desetercem

**Kako se naziva književni postupak koji prepoznajete u tekstu?** A. katarza B. digresija C. retardacija D. invokacija

**O kojem događaju govori djelo iz kojega je ovaj tekst?** A. o desetogodišnjem lutanju morem B. o desetogodišnjoj opsadi Troje C. o osnutku italskoga carstva D. o propasti tebanskoga kraljevstva

**Zbog čega se Ahilej naljutio?** A. Oduzeta mu je robinja Brizeida. B. Okrivljen je za ratne neuspjehe. C. Oluja mu je potopila lađu. D. Uništeni su mu štit i kaciga.

**Zašto se Ahilejeva srdžba naziva pogubnom?** A. Ahilejeva srdžba uzrokovala je sukobe unutar grčke vojske. B. Zbog Ahilejeve srdžbe bogovi se povlače iz rata. C. Ahilej se povukao i Grci su počeli gubiti. D. Ahilejeva srdžba izaziva bijes suparničke vojske.

**Što je, prema legendi, pokrenulo temeljni događaj o kojem govori djelo?** A. Afroditina srdžba B. proročanstvo iz Delfa C. otmica lijepe Helene D. osveta za rodoskvrnuće

**Što znači sljedeći stih?** *Snažne je duše mnogih junaka ona k Aidu*  / *Poslala, ...*

A. Ahejci su poslani na pregovore. B. Ahejci su kažnjeni. C. Mnogi su junaci poginuli. D. Mnogi su junaci prognani.

**Tko je „Atrejev sin, junacima kralj”?** A. Agamemnon B. Hektor C. Menelaj D. Odisej

**Tko je Zeus?** A. spartanski kralj B. vrhovni svećenik C. najslavniji vrač D. gospodar Olimpa

**Kako završava djelo iz kojega je treći tekst?** A. sretnim povratkom kući B. ustoličenjem novoga kralja

C. pogrebnim svečanostima D. predajom neprijateljske vojske

**ODISEJA**

Razumni na to njoj Telemah odgòvorī ovo: / „Zašto, o majko, braniš pjevaču pjevati milom, / Za čim se srce mu diže? ta nisu krivi pjevači, / Nego je krivac Zeus, što radljivim ljudima daje / Svakome po volji svojoj, što htjedne. A tȍme pjevaču / Zamjere nije, što pjeva o nevolji danajske vojske; / Ta u svijetu ljudi pohvaljuju najviše pjesmu, / Što im, kad slušaju, svojom novotom najviše ječi. / Deder se strpi srcem i dušom, slušaj pjevača, / Jer dan povratka nije Odisej izgubio samo, / I drugi propadoše junaci mnogi pod Trojom. / A sad u sobe pođi i svoje poslove tamo / Gledaj, preslicu, stan, i zapòvjedi, neka za poslom / Idu dvorkinje tvoje; muškarcima valja govorit / Svima, a najvećma meni, jer u kući ja sam gospodar.” / Mati se udivi tome i opet se u sobe vrati, / Jerbo razumnu riječ sinòvljū u srce uze. / U sobe gornje ona za dvorkinjama se pòpēv / Plakati za mužem stade za svojim Odisejem dragim, / Dok joj sjajnòokā sankom Aténa ne ospē kanje.

**Tko za Odisejeva izbivanja vodi njegovu obitelj?** A. Atena B. Odisejeva supruga C. Odisejev sin D. Zeus

**Što izriču stihovi?** *Nego je krivac Zeus, što radljivim ljudima daje / Svakome po volji svojoj, što htjedne.* A. Bog je dobar prema radišnim ljudima. B. Bog je gospodar čovjekove sudbine. C. Čovjek je gospodar svoje sudbine. D. Čovjek je kriv za svoju sudbinu.

**Kakvim majka smatra Telemaha?** A. Neodlučnim B. razboritim C. strogim D. tužnim

**Što Telemah traži od majke?** A. da ne zapovijeda dvorkinjama B. da ne sluša pjevača C. da se uzda u bogove D. da bude strpljiva

**Što je tema pjevačeve pjesme?** A. nevolje grčke vojske pod Trojom B. Odisejeva pogibija pod Trojom C. nesretna sudbina Trojanaca D. samovolja boga Zeus

Njoj odgovarajuć ovo Odisej dosjetljivi reče: / Teško je, kraljice, jade da kazujem svoje po redu, / Kojih su sila na me navalili nèbeski bozi; / Nego da kažem što pitaš i razbireš tî sad od mène. / Ȕ moru ima dalèko Ogìgija, nekakav otok, / Gdjeno boginja strašna Kalìpsa prijevarna živi, / Boga Atlasa kći ljepòkosa, s kojom se nitko / Ni od bògova vječnih ni ljúdi ne sastaje smrtnih. / Al’ bog je neki mene jadnika u njezinu kuću / Naveo, kada mi Zeus u iskričavome moru / Lađu pritisnu brzu i razbi je gorućim gromom. / Tada mi valjani svi drugari izginu redom, / À ja se rùkama hvȁtim lađène gréde, te dȅvet / Dana me nošaše voda, i desete noći me crne / Prignaše onda na otok Ogìgiju bozi, gdje živi / Boginja strašna Kalìpsa ljepokosa, koja me primi, / Usrdno čašćaše mene i hranjaše, veljaše često, / Besmrtnim da će me ona učiniti i vazda mladim, / Al’ ne okrenu srce u mojim grudima nikad.

**U kojoj je književnosti nastala *Odiseja*?** A. u grčkoj B. u rimskoj C. u babilonsko-asirskoj D. u staroegipatskoj

**Kojim je jezikom napisana *Odiseja*?** A. hebrejskim B. latinskim C. grčkim D. talijanskim

 **Kojoj književnoj vrsti pripada *Odiseja*?** A. didaktičkomu epu B. religioznoj poemi C. nacionalnomu mitu D. pustolovnomu epu

**Što je bio Odisejev cilj u *Odiseji*?** A. osvetiti prijatelja B. vratiti se kući C. utemeljiti Rim D. spaliti Troju

**Koja se tvrdnja odnosi na Odiseja?** A. Ahilejev je suborac u ratu. B. Posljednji je trojanski junak. C. Jedan je od olimpskih bogova. D. Otimač je lijepe Helene.

**Tko je pripovjedač u polaznome tekstu?** A. pisac B. glavni lik C. intrigant D. sporedni lik

**Što se saznaje o Odisejevoj sudbini iz sljedećih stihova?** *Teško je, kraljice, jade da kazujem svoje po redu, / Kojih su sila na me navalili nèbeski bozi;* A. Bogovi su ga kaznili. B. Poražen je u ratu. C. Iznevjerio je ženu. D. Odrekao se sina.

**Koji je smisao sljedećega stiha?** *Al’ ne okrenu srce u mojim grudima nikad.* A. Odisej ne želi izdati drugove. B. Odisej obećaje ljubav boginji Kalipso. C. Odisej ostaje vjeran svojoj ženi. D. Odisej ne prihvaća pomoć bogova.

**Kako se boginja Kalipso odnosi prema Odiseju?** A. prijetvorno B. gostoljubivo C. razočarano D. neprijateljski

**Što kraljica traži od Odiseja?** A. da joj prizna gdje je bio B. da prekine zavjet šutnje C. da otkrije Kalipsino boravište D. da priča o svojim doživljajima

**Što je doživio Odisej prije jada o kojima priča kraljici?** A. otmicu žene B. gubitak kraljevstva C. veliku ljubav D. propast Troje

**Koja od navedenih sintagmi ima stalni epitet?** A. gorućim gromom B. dosjetljivi Odisej C. iskričavome moru D. lađene grede

**Koje od navedenih djela pripada istomu književnopovijesnomu razdoblju kao i *Odiseja*?**

A. *Gilgameš* B. *Metamorfoze* C. *Okovani Prometej* D. *Pjesma o Cidu*

**Što povezuje *Odiseju* i *Ribanje i ribarsko prigovaranje*?** A. opis putovanja B. vrsta stiha C. likovi D. vrijeme nastanka

K svom gospodaru ona pristupivši htjede ga prati,/ Ali poznade odmah ožiljak, gdje ga je nekad / Bijelim zubom vepar rasporio, kad je na Pàrnēs / K majčinu hrabrom ocu Autòliku došo i k sinma / Njegovim; / (...) Autòlik na polje rodno / Itačko došavši nađe odskòra rođena sina / U kćeri, kog mu u krilo Eurìklija metnu, kad presta / Večerat, pa mu ovu izustivši besjedu reče: / „Sad izabèri ime, Autòliče, kojim ćeš čedo / Čeda svojega nazvat, ta mnogo si žudio njega.” / A njoj Autolik na to odgovori i reknē ovo: / „Zete i kćeri moja, nazov’te ga kako vam velim: / Srdeći se na zemlji mnogòhranōj na mnoge žene / I ljude evo me kod vas, i zato djetetu ovom / Neka se ime dade Odisej. Kada u napon / I on već jednoć dođe i na brdu parneskom dvore / Velike materinske kad pohodi, gdje mi je blago, / Dat ću mu blaga i natrag opremit ću vesela njega.” / Zato je k njemu Odisej zaputio, dare da sjajne / Dobije od njeg, i tada Autolik i njegovi sinci / Zagrle rukama njega i medenim pozdrave r’ječma.

**Kako je Odisej dobio ožiljak po kojemu ga je sluškinja prepoznala? A.** Ozlijedio ga je rođak. **B.** Ranila ga je životinja.

**C.** Pao je i ozlijedio se. **D.** Ranjen je u boju.

**Tko je Odiseju dao ime? A.** baka **B.** djed **C.** majka **D.** otac

**Zašto je Odisej otišao u rodni kraj svoje majke? A.** jer je htio vidjeti Autolikove sinove **B.** jer mu je obećano blago

**C.** jer se htio gostiti **D.** jer je volio djeda

Kada se òperê sasvim i namaže obilno uljem, / Odjeću ogrne, djeva što neudana mu dade. / Tada ga Zeusova kćerka Atena učini većim, / Krupnijim k tome na pogled, a s glave kosu mu gustu / Spusti, koja je bila perunici cvijetu slična. /Kao kad čovjek vješt oko srebra obl’jeva zlato, / Kog je naučio Hefest i Palada s njime Atena / Svakojakom um’jeću, te radi dražesna djela, / Tako Odiseja obli Atena milotom po glavi / I po plećima; potom daleko na obali sjedne / Sjajuć ljepotom on i milotom; gledala njega / Djeva te služavkama ljepokosim prozbori ona: / „Čujte me, služavke moje bjeloruke, nešto da kažem. / Jamačno s voljom sviju sa Olimpa bogova vječnih / Čovjek je došao taj u bogoliki feački narod; (...)” / A tad je stradalac divni Odisej pio i jeo /Željno, jer davno već nije kušao nikakve hrane. / Tada se Nausìkaja djeva bjeloruka domisli ovom: / (...) „Diži se, tùđinče, sada i pođimo u grad da tebe / U kuću mudroga oca dovedem, a u njoj ti velim / Da ćeš upoznati od svih Feačana knezove prve. (...)”

**Što je tema polaznoga teksta?** **A.** Odisejev boravak među Feačanima **B.** Odisejeva zaljubljenost u djevojku

**C.** Odisejevo stradanje na moru **D.** Odisejev susret s Hefestom

**Tko je uljepšavao Odiseja? A.** Feačani **B.** Hefest **C.** Nausikaja **D.** Palada

**S kim je uspoređen feački narod? A.** s bogovima **B.** s junacima **C.** s robovima **D.** s tuđincima

**Što je bilo slično *perunici cvijetu*? A.** odjeća **B.** kosa **C.** pleća **D.** ruke

**Koja je od sljedećih stilskih figura upotrijebljena u primjeru?** *„Čujte me, služavke moje bjeloruke, nešto da kažem.*

**A. e**lipsa **B.** inverzija **C.** oksimoron **D.** personifikacija

**Kako se zove Odisejev rodni kraj? A.** Ilij **B.** Itaka **C.** Ogigija **D.** Teba

**KRALJ EDIP**

EDIP: Tiresijo, ti znadeš sve što javno je/ I tajno, što li nà nebu i zemlji svoj,/ Pa zato, premda nè vidiš, razabireš / Od kakve boljke strada grad. U tebi tek / Mi spas i pomoć, gospodaru, tražimo. / Jer Feba, ako nè čuješ od glasnika,/ Mi pitali smo, a on je odvratio /

Da spas nam jedini je od te bolesti / Za ubojice Laja ako doznamo / Pa smaknemo ih il’ iz zemlje prognamo. / Ti zato ne uskrati znaka ptičjega / Ni drugi, ako znadeš, put proricanja, / Već spasi grad i sebe, spasi mene ti / I spasi sve što mrtvac je okaljao! / U tebi nam je spas, a trud je najljepši / Kad čovjeku koristit nečim umiješ. / TIRESIJA: Jao, jao, sramota je kad pamet pametnu /

Ne kòristi. Ta to sam dobro znao ja, / Al’ s uma smetnuh. Ne bih amo došao. / EDIP: A što je? Kako l’ došo si malòdušan! / TIRESIJA: Daj kući pusti me, jer ako poslušaš, / Ti tvoje, ja ću moje trpjet najlakše.

**Zašto Edip moli Tiresiju za pomoć?** A. da mu otkrije kako prognati ubojice iz grada B. da mu otkrije kakva je nesreća napala grad C. da mu otkrije tko je ubojica kralja Laja D. da mu otkrije božanske tajne

**Od *kakve boljke strada grad* u kontekstu cjelovitog djela?** A. od sfinginih zagonetki B. od kraljevskih borbi C. od ptičje groznice D. od pogubne kuge

 **Tko je Tiresija?** A. glasnik B. prognanik C. prorok D. ratnik

**Zašto Tiresija izbjegava reći istinu u kontekstu cjelovitog djela?** A. jer želi opomenuti Tebance B. jer se boji kazne bogova C. jer želi zaštititi Edipa D. jer se boji progonstva

**Koji stihovi izriču Edipovu zabludu?** A. *Da spas nam jedini je od te bolesti* / *Za ubojice Laja ako doznamo* B. *... sramota je kad pamet pametnu* / *Ne kòristi.* C. *Ta to sam dobro znao ja,* / *Al’ s uma smetnuh.*  D. *Ti tvoje, ja ću moje trpjet najlakše.*

SVEĆENIK: O Edipe, o kralju rodnog kraja mog! / Ti vidiš kakvih ima nas uz oltar tvoj: / imade takvih, što su slabi još za let, / a i nas svećenika, strtih žićem tim, / (…) A kako ì sām vidiš, cijeli nam je grad / već uzdrman i zalud čitav mu je trud / da ispliva i svlada krvav ovaj val. / Oranice nam puste, jalov nose plod, / i stoka se ne koti, a naš ljudski soj / ne rodivši se mre u krilu majčinom. / Božanstvo smrti sije kugu među nâs / i òd njē Kadmov dom je bezljudan i pust, / a lelekom i cvilom crn se puni Had. (…) Pa ì sad, dični kralju, pȍglavāru naš, / pribjegavamo tebi, molbe naše čuj: / zaštiti nas, pa makar svjȅtovō te bog / il’ čovjek neki ò tom. (…) O najbolji med ljudma, pridigni nam grad / i budi njemu štit! Jer današnji još dan / za onu davnu hrabrost ti si spasom zvan. / Doživimo li sada nakon sreće pad, /na tvoju nitko ne će sjećati se vlast, / pa stoga ded pomozi ustuk jadu nać. / Onako, kako onda ti uz dobru kob / toj zemlji donije spas, i sada spasi nas!

**Što svećenik smatra uzaludnim?** **A.** borbu bogova protiv smrti **B.** otpor grada prema nesreći **C.** Edipov otpor prema nesreći **D.** molitve bogovima

**Što svećenik traži od Edipa? A.** da pomogne narodu koji strada **B.** da sluša zapovijedi boga

**C.** da mu pomogne u bijegu **D.** da iznova izgradi oltar

**Kako svećenik naziva svoj grad? A.** krilo majčino **B.** božanstvo smrti **C.** Kadmov dom **D.** crn Had

**U** kojemu je od sljedećih primjera podcrtana riječ metonimija? **A.** *imade takvih, što su slabi još za let,*  **B.** *A kako ì sām vidiš, cijeli nam je grad već uzdrman* **C.** *Oranice nam puste, jalov nose plod i stoka se ne koti,*  **D.** *pribjegavamo tebi, molbe naše čuj:*

**Na što se odnosi sintagma *ona davna hrabrost*? A.** na odgonetavanje Sfingine zagonetke **B.** na otkriće ubojstva tebanskoga kralja **C.** na suprotstavljanje Kreontovoj vlasti **D.** na svladavanje morske nemani

**ŠKRTAC**

EUKLION: A što ja zgriješih, što ti skrivih, mladiću, / da si meni i mom rodu napravio takvo zlo? / LIKONID: Bog je htio da poludim za tim zlatom! / EUKLION: Kako to? / LIKONID: Priznajem, posrnuh! Znam ja da počinih težak grijeh, / zato, evo, dođoh, s vrelom molbom da mi oprostiš! (…) / EUKLION: Ne volim kad ljudi čine zlo, pa mole oproštaj! / Znao si da nije tvoja, zašto si je dirao?! / LIKONID: Ma baš zato što je drsko dirnuh, sad je, priznajem, / od sveg srca želim! / EUKLION: Ti nju? Protiv moje volje? Što?

LIKONID: Ne, bez tvoje volje ne! Al ja nju moram imati! / A da će i biti moja, Euklione, vidjet ćeš. / EUKLION: Ma odvući ću te na sud, tužit ću te, ako je / odmah ne vratiš! / LIKONID: A što to? / EUKLION: To što si mi ukrao!

**Tko je autor teksta?** A. Marin Držić B. Moliere C. Pierre Corneille D. Plaut

**Što Likonid naziva zlatom?** A. Euklionovu škrinjicu B. Euklionov novac C. Euklionovu kuću D. Euklionovu kćer

**Koja Euklionova osobina dolazi do izražaja u polaznome tekstu?** A. bezočnost B. brižnost C. mahnitost D. škrtost.

**Koja rečenica uzrokuje nesporazum?** A. Bog je htio da poludim za tim zlatom! B. Priznajem, posrnuh. C. Ne volim kad ljudi čine zlo, pa mole oproštaj. D. Znao si da nije tvoja, zašto si je dirao?

**Što Likonid priznaje kad kaže da je posrnuo?** A. da je bio lakom. B. da je bio neiskren C. da je bio nemoralan D. da je bio umišljen.

**ENEIDA**

Na to umuknu svi i pozorno uprave lica,/A s počivala otac Eneja visokog počne:/Neizrecivu bol, o kraljice, želiš da pričam / Kako Danájci su moć i kraljevstvo trojansko bijedno / satrli ȕ prah i krš i kakve sam vidio jade / kojima ì sam bijah svjedok i dȉonik znatan. / Očiju suznih bi ò tom pričao i Mirmidónac, / pa i Dòlopac neki il krutog Ùliksa ratnik. / Rosna sviće već zora i zvijezde izblijedjele zovu / Sanak nȁ oči ljudske, ali kad tòliko želiš / naše saznati patnje i muke što prepati Troja, / počet ću, ȉako duh mi i samog se sjećanja žaca. / Slomljeni dùgačkim ratom i nemoćni protiv sudbine, / danajski vođe, kad mnoga im zalud uminuše ljeta, / s pomoću Pàlade višnje gòlemog sagrade konja / nalik na brdinu neku, a bješe od jelova drva. / Razglase laž da je ovo zavjet za povratak sretan, / ali u utrobu konjsku probrane smjeste junake / štono ih odredi ždrijeb; i silna šupljina se òna / potajno napuni mnoštvom vojnika i oružja bojnog.  **Zašto pripovjedač nerado počinje priču?** A. Ne želi se prisjećati onoga što se dogodilo. B. Nije siguran što se doista dogodilo.

C. Boji se priznati što je učinio. D. Spava mu se.

**Kojem narodu pripada pripovjedač?** A. Danajcima B. Dolopcima C. Mirmidoncima D. Trojancima

**Što u polaznom tekstu znači glagol *žacati se*?** A. izgubiti se B. razočarati se C. uzbuđivati se D. užasavati se

**Zašto Danajci grade konja?** A. Tako se zavjetuju za sretan povratak kući. B. Tako su htjeli udobrovoljiti Paladu.

C. Tako su htjeli sačuvati Troju. D. Tako su htjeli osvojiti Troju.

**Tko je Uliks?** A. Ahilej B. Eneja C. Odisej D. Paris

**Kako je Eneja doznao za stradanja Trojanaca? A.** Objavili su mu ih bogovi. **B.** Objavio mu ih je Uliks. **C.** Bio je u drvenome konju. **D.** Bio im je svjedok.

**Koji od sljedećih primjera govori o proračunatosti Danajaca? A.** *Na to umuknu svi i pozorno uprave lica,* **B.** *Golemu, kraljice, bol ponovit mi u srcu veliš,* **C.** *Umorio rat i odbijala sudba / Vođe je Danajske* **D.** *Zavjetni bozima dar za povratak, – razglase lažuć.*

**Koja se od sljedećih riječi odnosi na drvenoga konja? A.** *kraljevstvo* **B.** *rat* **C.** *sudba* **D.** *zatvor*

**Koja je od sljedećih stilskih figura upotrijebljena u sljedećemu stihu?** *A s počivala otac Eneja visokog počne:*

**A.** asindeton **B.** elipsa **C.** inverzija **D.** polisindeton

**Kojemu je narodu pripadao Eneja?** **A.** Danajcima **B.** Kartažanima **C.** Rimljanima **D.** Trojancima

Odmah po libijskim pođe gradòvima velikim Fama,/ Fama od koje zla na svijetu bržega nema, / Živi u kretanju ona i dalje što ide, sve jàča, / Isprva slaba, u strahu, al domalo diže se uvis, / Nogama stupa po zemlji, u ȍblake sakriva glavu. / Mati je Zemlja nju porodila, posljednju, kažu, / Sestru Enkèlada, Keja, na bogove srdeć se ljuto, / S hitrima nogama nju i s krilima porodi brzim, / Nakazu gòlemu, strašnu; kolìko je pera na njojzi, / Tòliko pod njima òči imade, čudo je pravo, / Tòliko ušiju diže i s tòliko klopoće usta, / Tòliko jezika ima. Po mraku noćnome leti / Baš po sredini neba i zemlje šušteći, san joj / Očiju ne sklapa slatki; a ȍb dan il straži na vrhu / Krovom il visokim tornjem i velike gradove straši. / Zla i izmìšljotina se drži i istinu javlja. / Ona svakakve tada u narod turaše glase / Veselo, što se je zbilo i nije, govorila sve je: / Da je trojanske krvi potómak došo Enèja, / I krasotica poći Didóna da hoće za njèga. / Kako je zima dugàčka, u raskošju oni je traju, / Kraljevstva njihna nijesu na umu im, ružno se ljube.

**Što čini Fama u polaznom tekstu?** A. donosi san B. izaziva oluju C. proriče sudbinu D. širi glasine

**Što Famu čini snažnijom?** A. srdžba bogova B. stalna budnost C. stalno gibanje D. strašna nakaznost

**Koju je sintaktičku figuru pjesnik uporabio?** *Odmah po libijskim pođe gradòvima velikim Fama,*

A. asindeton B. elipsu C. inverziju D. polisindeton

**Kojim je stihom prikazano djelovanje Fame na ljude?** A. *Isprva slaba, u strahu, al domalo diže se uvis,*

B. *Nogama stupa po zemlji, u ȍblake sakriva glavu.* C. *Tòliko pod njima òči imade, čudo je pravo,* D. *Krovom il visokim tornjem i velike gradove straši.*

**Koji je pisac stvarao u istom razdoblju kao i Vergilije?** A. Dante B. Eshil C. Homer D. Katul

Molitve njegove riječi, što izreče oltar držeći, / začuje svemoćni bog i kraljevske pogleda dvore / gdjeno se dragani ljube ne mareć za dužnosti svoje. / Preda se zovne Merkura i naloži sinu ovako: / „Idi, o sine, poleti, zefiri nek nose te vjetri, / dardanskog vođu potraži što krzma u tirskoj Kartagi, / gdjeno zaboravlja sudbu i gradove suđene njemu. / Žuri se leteći zrakom i riječju prozbori ovakvom: / nije ga *takvoga* meni ljepotica obrekla majka, / nit ga za *ovo* je dvaput od grčkoga oružja spasla, / već je namijenila njemu da italskim kraljevstvom vlada, / ljute da bojeve bije i teukarsko prastaro pleme / krvlju da obnovi svježom i cijelim da zavlada svijetom. / Ako li samoga njega ovakva ne privlači slava, / ako se ne brine on za budućnost vlastitu dičnu, / zašto da tvrđave rimske Askaniju otima sinu? / Što li to snuje i čemu u tuđinskoj zemlji se nada, / zar će se lišit potomstva i prezret lavinijska polja? / Odluku moju mu javi da odmah otploviti mora”.

**Koju ulogu ima Merkur? A.** glasnika **B.** krvnika **C.** proroka **D.** svećenika

**U kojemu je od sljedećih stihova iskazano proročanstvo?**

**A.** *već je namijenila njemu da italskim kraljevstvom vlada* **B.** *zašto da tvrđave rimske Askaniju otima sinu?*

**C.** *zar će se lišit potomstva i prezret lavinijska polja?* **D.** *Odluku moju mu javi da odmah otploviti mora.*

**Zbog čega bog prekorava dardanskoga vođu? A.** jer je vođi stalo samo do slave **B.** jer vođa zaboravlja svoje dužnosti

**C.** jer vođa želi osvojiti tuđe zemlje **D.** jer vođa želi otploviti u Kartagu

**Što znači glagol *krzma* u sljedećemu stihu?** *dardanskog vođu potraži što krzma u tirskoj Kartagi*

**A.** oklijeva **B.** pati **C.** ratuje **D.** vlada

**Tko je dardanskomu vođi spasio život u Troji? A.** Jupiter **B.** majka **C.** Merkur **D.** sin

**ANTIGONA – ESEJSKI ZADATAK**

Tiresija

Pa znat ćeš kad umijeća moga čuješ znak. / Kad nà mjesto se staro, ptičje motrilo, / Gdje svaka dolijeće mi ptica, spustim ja, / Glas ptičji nepoznat mi čujem, ljutome / U bijesu, divljoj graji one kreštahu. / Razabrah, jedna drugu čupa pandžama / I kolje; lepet krila jasno čuo se. / I odmah prepadoh se, kušah žrtvovat / Na žrtveniku plamnom, ali ìz žrtve / Ne suknu plamen, nego se po pepelu / Mast ìz bedara cijedi, topi; puši se / I prska a žuč uvis šiknu te se sva / Tu rasprsne; iz pretiline ovite, / Što rastopi se, kliznu kosti bedrene. / To od dječaka ovoga sve doznah ja / Za gatanje da nema znaka òd žrtve: / Jer meni on je vodič a ja drugima. / A to zbog tvoje volje boluje nam grad. / Ta svi su žrtvenici i sva ognjišta / Sad ptičje a i pseće hrane, paloga / Jadníka, sina Edipova, prepuni. / Pa onda bozi ùz žrtvu već molitve / Ne primaju nit plamena sa bedara. / Nit krešti ptica dobrokobno okusiv / Te masne krvi poginula čovjeka. / To, dakle, sinko, uzmi sebi na pamet! / Ta griješiti je prirođeno ljudima; / Al’ sagriješi li tko, on više čovjek lud / Nit nesretan bit neće ako, u zlo on / Zagreznuv, liječi se i nije uporan. / Samovolja je grijeh zbog nerazbora. / Al’ pusti mrtvog, poginula nè muči! / Junaštvo li je ubit mrtva drugi put? / Dobro ti misleć, zborim; zbori l’ dobro tko, / Tog savjet slušat najveća je slast.

Smjestite autora u književno razdoblje u kojemu je stvarao. Opišite značajke književne vrste kojoj pripada polazni tekst.

Smjestite polazni tekst u sadržajni kontekst djela. Predstavite temeljni zaplet djela i opišite karakterne osobine glavnih likova. Potkrijepite primjerima iz djela.

Analizirajte odnos ljudskih i božanskih zakona na temelju Tiresijina monologa i objasnite na čemu su zasnovane Tiresijina mudrost i domišljatost. Prikažite Tiresijin odnos prema Kreontu i povežite ga s Tiresijinim etičkim načelima.

Potkrijepite primjerima iz djela.

Protumačite ulogu retoričkoga pitanja *Junaštvo li je ubit mrtva drugi put?*. Obrazložite svoj stav prema Tiresijinim riječima iz polaznoga teksta.

ZBOROVOĐA: Od osornoga oca osorna se ćud / u kćeri javlja. Ne zna jadu ustuk nać.

KREONT: Tvrdoglava će ćud nastradat prije svih, / jer – kako valjda znadeš – čelik odveć tvrd / i odveć ognjem kaljen, biva vrlo krt, / pa najlakše se lomi, satire u trûn. / A znam, da malom uzdom ponajžešći konj / obuzdati se može. Takva obijest stog / u ljudskom društvu rađa plodom vrlo zlim. / Već onda, kada prvu izdah zapovijed, / prekršila je ona javni nalog moj, / a sad i dalje prkos tjera svoj i strast / i prestupkom se hvali, smije se na grijeh. / Zar ne bih bio žena ja, a ona muž, / da drzak njezin čin bez kazne ostavim? / Sve nek mi je od sestre kći i bliža još / no bilo tko, kog štiti isti kućni Zeus, / pretrpjet mora sudbu, ne sm’je izbjeć smrt / ni ona ni Izména, koju skupa s njom / okrivljujem, da ukop smislila je taj. / Dozovite i njû, u dvoru eno mom / iskaljuje svoj bijes i stvara krš i lom. / (*Sluge odu po IZMENU*.) / U ništavnih se ljudi duh, ko kakav tat, / unàprijed odat zna, kad snuju pothvat loš. / Ne trpim kad se netko služi laskanjem, / a onda ga u činu podlom zateknem.

T**ko je autor *Antigone*?** A. Eshil B. Euripid C. Homer D. Sofoklo

**Kojemu književnopovijesnomu razdoblju pripada *Antigona*?** A. antici B. srednjovjekovlju C. renesansi D. klasicizmu

**Kojoj književnoj vrsti pripada *Antigona*?** A. epu B. komediji C. ditirambu D. tragediji

**Kako se zove učinak na gledatelje nakon odgledane *Antigone*?** A. invokacija B*. in medias res* C. katarza D. retardacija

**Tko je Antigona?** A. pjesnikinja s Lezba B. tebanska kraljevna C. pitijska proročica D. olimpska boginja

**Na koga misli Zborovođa kada spominje osornoga oca?** A. na Ahileja B. na Edipa C. na Odiseja D. na Zeusa

**Kakvom se prikazuje Antigona u Zborovođinim sljedećim riječima?** *Ne zna jadu ustuk nać.* A. Ne može zadržati prijatelje. B. Svadljiva je i lažljiva sestra.C. Osjeća se prevarenom i ostavljenom.D. Ne može pregaziti uvjerenja.

**S čime Kreont uspoređuje Antigoninu ćud?** A. s velikim ognjem B. sa zlim plodom C. s prekaljenim čelikom D. s muškom tvrdoglavošću

**Koja je stilska figura uporabljena u sljedećim stihovima?** *Zar ne bih bio žena ja, a ona muž, / da drzak njezin čin bez kazne ostavim?* A. retoričko pitanjeB. personifikacija C. ironijaD. simbol

**Na koju se od navedenih tvrdnji odnose Kreontove riječi u sljedećim stihovima?** *Zar ne bih bio žena ja, a ona muž, / da drzak njezin čin bez kâzne ostavim?* A. Kreont se boji bijesa vlastite žene jer je blag. B. Narod prisiljava Kreonta da čini nešto što ne želi. C. Ako ne popusti u sukobu, oduzet će Kreontu krunu. D. Kreont ne smije popustiti jer bi to bio znak slabosti.

**Što znače Kreontove riječi u sljedećim stihovima?** *A znam, da malom uzdom ponajžešći konj / obuzdati se može...*

A. Ljudi su kao i konji, traže gospodara. B. Stegom se može svakoga učiniti poslušnim. C. Svakomu čovjeku dana je uzda kao pokora. D. Silom se ne može nikoga prisiliti na ljubav.

**Na koju se od navedenih tvrdnji odnose Kreontove riječi u sljedećim stihovima?** *Sve nek mi je od sestre kći i bliža još / no bilo tko, kog štiti isti kućni Zeus, / pretrpjet mora sudbu, ne sm’je izbjeć smrt*

A. Njegov zakon vrijedi za sve.B. Zeus može zaštititi sve u njegovoj kući.C. Smrt će stići svakoga tko uvrijedi Zeusa.D. Rodbinski odnosi važniji su od svih zakona.

**Koje osobine pokazuje Kreont u polaznome tekstu?** A. Nepokolebljiv je i odlučan. B. Popustljiv je i sklon kompromisu.C. Prevrtljiv je i neodlučan.D. Usamljen je i uplašen.

**Na koji Antigonin čin misli Kreont kada ga naziva drskim?** A. Pokopala je brata.B. Učinila je preljub.C. Odbila je prosce.D. Usprotivila se bogovima.

**Kako završava *Antigona*?** A. Antigona umire.B. Izmena i Antigona bježe. C. Kreont oslijepi. D. Antigona se pokaje.

 **Koja je uloga zborovođe u starogrčkoj drami?** A. Komentira radnju. B. Upućuje glumce. C. Oblikuje karaktere. D. Razrješava sukobe.

**Što je od navedenoga didaskalija? A**. (*Sluge odu po IZMENU*.) B. KREONT: C. *Tvrdoglava će ćud nastradat prije svih,* D.

ZBOROVOĐA: *Od osornoga oca osorna se ćud* /*u kćeri javlja. Ne zna jadu ustuk nać.*

IZMENA: Gle!, smrt nas čeka ako protiv zakona / Mi pogazimo volju il’ vlast kraljevsku. / Al’ na pameti imat treba: žene smo, / S muškarcima se stoga borit nećemo; / Pa onda jači nama zapovijedaju / Te slušat nam je to i od tog bolnije. / Ja dakle molim one što pod zemljom su / Nek oproste jer ovo sila sili me; / A poglavare slušat ću. Ta upet se / Baš preko snage, nije pamet nikakva.

ANTIGONA: Nit tražim te, nit, kad bi htjela pomoći, / Ti ne bi rado meni već pomagala. / Al’ sudi kako hoćeš; ja ću onoga / Sahranit: za to djelo čast je meni mrijet / Jer draga s njim ću dragim mrtva ležati / Učiniv sveti grijeh. Ta dulje sviđat se / Ja svijetu moram onom nego ovome / Jer ondje dovijek ću počivat. Sviđa l’ se / Onako tebi, zakon božji pogazi!

IZMENA: Ja ne gazim ga, ali protiv građana / Postupati baš nisam kadra prirodom.

ANTIGONA: Ti tako možeš branit se, al’ ja ću grob / Sad poći nasut premilome bratu svom.

**Tko je autor djela iz kojega je treći tekst?** A. Eshil B. Euripid C. Sofoklo D. Tespis

**Koji se niz odnosi na književnu vrstu kojoj pripada tekst?** A*. in medias res* i invokacijaB. *ab ovo* i mitska podlogaC. katarza i uzvišeni stilD. *deus ex machina* i retardacija

**Što u prijevodu na hrvatski jezik znači naziv književne vrste kojoj pripada djelo iz kojega je tekst?** A. pučki obredB. proljetna svečanostC. nesretni završetakD. jarčeva pjesma

**Od čega Izmena želi odgovoriti Antigonu?** A. da izda rodni gradB. da pokopa brataC. da joj pomogne u bijeguD. da riješi Sfinginu zagonetku

**Čemu se suprotstavlja Antigona u djelu iz kojega je tekst?** A. očevoj oporuciB. kraljevu nalogu C. božjoj voljiD. sudbinskomu prokletstvu

**Što izražava Izmena u sljedećim stihovima?** *Gle!, smrt nas čeka ako protiv zakona* **/***Mi pogazimo volju il’ vlast kraljevsku.* A. razuman savjet B. prijetnju Antigoni C. žestoki bijes D. nervozu i nestrpljenje

**Što zaključujete o Izmeni iz teksta?** A. Ponosna je i samoživa. B. Popustljiva je i sklona kompromisu. C. Prevrtljiva je i neodlučna. D. Usamljena je u svojem strahu.

**Što saznajemo o Antigoni iz teksta?** A. Pobunjena je i usamljena u odluci. B. Razborita je i potištena. C. Ohola je i nije spremna oprostiti. D. Skromna je i odmjerena.

**Koja načela vode Antigonu u njezinim postupcima?** A. obiteljska osveta zbog nepravedne bratove smrtiB. želja za iskupljenjem zbog roditeljskih pogrješakaC. odanost prema rodnome gradu i kraljevstvuD. božanski zakon da svatko ima pravo biti dostojno pokopan

**Kakav je bio položaj žena prema Izmeninim riječima?** A. Nemaju ista prava kao muškarci.B. Smatrane su božanskim bićima.C. Povlaštene su u društvu.D. Ne znaju koristiti svoja prava.

**Kako završava djelo iz kojega je tekst?** A. Antigona umire kao moralna pobjednica. B. Kreont sprječava Izmenin i Antigonin bijeg.C. Rješenje zagonetke spašava grad.D. kraljevskim vjenčanjem Kreontova sina

**U kojem djelu upoznajemo nesretnu sudbinu Antigoninih roditelja?** A. u *Elektri*B. u *Ilijadi*C. u *Kralju Edipu*D. u *Okovanome Prometeju*

**Koji od sljedećih književnika pripada grčkoj antičkoj književnosti?** A. AnakreontB. KatulC. MarcijalD. Ovidije

**U kojem stoljeću stvaraju Eshil, Sofoklo i Euripid?** A. u 8. st. pr. Kr. B. u 5. st. pr. Kr. C. u 1. st. D. u 5. st.

**Koje književno djelo započinje sljedećim stihovima?**

*Borbe slavim i muža što prvi sa obale Troje / stiže – sudbinom gnan – u Lavinij, na italske žale, / stradajuć silno na kopnu i na moru odredbom višnjih / koji ga gonjahu tako zbog srdžbe krute Junone;*

**A.** Eshilov *Okovani Prometej* **B.** Homerova *Ilijada* **C.** Sofoklov *Kralj Edip* **D.** Vergilijeva *Eneida*

**Kako se zove Odisejev rodni kraj? A.** Ilij **B.** Itaka **C.** Ogigija **D.** Teba

**Kojim stihovima započinje Vergilijeva *Eneida*?**

**A.** *Borbe slavim i muža što prvi sa obala Troje / stiže – sudbinom gnan – u Lavinij, na italske žale,*

**B.** *O junaku mi kazuj, o Muzo, o prometnom onom, / Koji se mnogo naluto razorivši presvetu Troju;*

**C.** *Srdžbu mi, boginjo, pjevaj Ahileja, Peleju sina, / Pogubnu, kojano zada Ahejcima tisuću jada.*

**D.** *U daleki smo evo stigli svijeta kraj, / U skitsku zemlju, pustoš pustu bez stvora.*

**Koji lik iz Plautove komedije *Škrtac* izgovara sljedeće rečenice?**

*(...) Taj dom / već godinama čuvam ocu, djedu čak, / tog čovjeka što sada u njoj prebiva. (...) / On ima kćer, jedinicu, što svaki dan / iskazuje mi počast vinom, tamjanom / i cvjetnim prahom. Njoj za ljubav dao sam / da otac njen, Euklion, nađe blago to,*

**A.** kućni bog **B.** Likonid **C.** Megador **D.** sluga Strobil

**Tko je autor *Metamorfoza*? A.** Horacije **B.** Katul **C.** Ovidije **D.** Vergilije

**Koji je od sljedećih pjesnika predstavnik rimske antičke književnosti?**

**A.** Alkej **B.** Anakreont **C.** Katul **D.** Pindar

**Tko je glavni lik Plautove komedije *Škrtac*? A.** Euklion  **B.** Kongrion  **C.** Megador  **D.** Strobil

**Kojim se pjesničkim oblikom proslavio Marcijal?** A. ditirambom B. epigramom C. epitafom D. odom

**Dopunite sljedeću rečenicu.** U početku tragedije na vrhuncu sreće, slave i moći, a na kraju posramljen, slijep i očajan, \_\_je zacijelo jedan od najpoznatijih likova antičke književnosti. A. Ahilej B. Edip C. Kreont D. Prometej

**Dopunite sljedeću rečenicu.** Prikazujući u jednoj od svojih sedam očuvanih tragedija sukob dvaju jakih protivnika, od kojih jedan želi uništiti ljudski rod i zamijeniti ga novim, a drugi mu se suprotstavlja, \_\_\_ stvara jedno od najpoznatijih djela klasičnoga razdoblja grčke antičke književnosti. A. Eshil B. Euripid C. Homer D. Sofoklo